
Preporuka za rad/boravak na jahtama, brodicama i drugim plovilima tijekom 
epidemije COVID-19 


Ove preporuke odnose se na provedbu mjera prilikom putovanja na jahtama i drugim plovilima 
tijekom epidemije koronavirusa, a daju se radi zaštite posade i putnika uz popunjenost vozila s 
poštovanjem fizičkog razmaka od 1,5 metra. 


1. Preporuke za provođenje općih higijenskih mjera 





Vidljive obavijesti. Za sve putnike koji ulaze u plovila, prije ili neposredno nakon ulaska, na vidljivom 
mjestu te u kabinama, potrebno je postaviti obavijest o obvezi pridržavanja općih higijenskih mjera i 
mjera fizičkog razmaka. 


Registracija putnika. Potrebno je poticati putnike na to da koriste što je više moguće internetske i 
mobilne aplikacije za registraciju i rezervaciju. 


Dezinfekcija ruku. Pri ulazu u plovila te na ulaznim prostorima salona, kormilarnice i kabina posade, 
nužno je imati na raspolaganju postavljene dozatore s dezinfekcijskim sredstvom (na bazi alkohola u 
koncentraciji ne manjoj od 70 % ili drugog sredstva prikladnog za korištenje na koži s deklariranim 
virucidnim djelovanjem prema uputama proizvođača) uz istaknutu obavijest o obvezi dezinfekcije 
ruku pri dolasku. Dozatore treba postaviti u hodnicima u kojima se nalaze smještajne jedinice na 
početku hodnika, odnosno u blizini stubišta, na ulazu u salon na glavnim vratima za goste te na ulazu 
u kormilarnicu i kabine posade. 


Fizički razmak. Potrebno je poštovati pravila fizičke udaljenosti od 1,5 metra. 


Čišćenje i održavanje. Površine koje se često dodiruju kao što su kvake, rukohvati, prekidači za svjetlo 
i druge površine koje putnici učestalo dodiruju, potrebno je učestalo čistiti i dezinficirati. Upute za 
čišćenje i dezinfekciju dostupne su na sljedećim poveznicama: Bez oboljelih od COVID-19: 
https://bit.ly/3cnJJig. Potreba za primjenom dodatnih mjera dezinfekcije može se pojaviti u slučaju 
prijevoza osoba pod sumnjom na zarazu ili oboljelih od visokozaraznih bolesti. Preporuke su 
dostupne na poveznici: https://bit.ly/3eJhJqZ 


2. Prostorno-tehnički uvjeti na jahtama i drugim plovilima 





Higijena i prozračivanje putničkog prostora. Unutrašnji putnički prostor potrebno je redovno čistiti i 
dezinficirati nakon svake plovidbe, prilikom sidrenja ili boravka u luci. Površine koje se često dodiruju 
kao što su nasloni za glavu i ruke, prekidači za svjetla, prozorska stakla kao i rukohvati na vratima, 
potrebno je često prebrisati dezinfekcijskim sredstvom. Unutarnji je prostor potrebno redovito 

prozračivati prilikom plovidbe, sidrenja ili boravka u luci. Korištenje klimatizacijskih uređaja i grijanja 
potrebno je izbjegavati. 


Izoliranje kapetanskog mjesta. Ako već ne postoji, preporučuje se postavljanje fizičke barijere 
između kapetanskog mjesta i putnika (od pleksiglasa ili slično), a ako to nije moguće uputiti putnike 
da poštuju pravila fizičke udaljenosti. 


Fizički razmak sjedećih i ležećih mjesta. Odvojiti ležaljke na način da se osigura fizički razmak te 
dezinficirati ležaljke nekoliko puta dnevno, a obavezno nakon što određeni putnik više ne koristi 
ležaljku te je drugi putnik želi koristiti. Ukoliko prostori plovila predviđaju druga sjedeća mjesta, njih 
je također potrebno rasporediti na 1,5 m. 


Klima uređaji, uređaji za grijanje i ventilaciju (HVAC). Pri korištenju ventilacijskih i klimatizacijskih 
sustava posvetiti posebnu pažnju praćenju stanja filtera i održavanju pravilnog stanja brzina zamjene 
zraka u zatvorenom prostoru. Treba provjeriti pravilno funkcioniranje opreme za ventilaciju i izmjenu 
zraka prema uobičajenim protokolima. Preporučuje se ventilacija povećanim postotkom vanjskog 
zraka koji cirkulira u sustav te način rada bez recirkulacije kako bi se poticale promjene zraka koje 
smanjuju koncentraciju potencijalno zaraznih čestica. 


Vodoopskrba. Funkcioniranje infrastrukture vezane uz vodu za ljudsku potrošnju provode se na 
uobičajen način. 
Sanitarni čvorovi. Potrebno je osigurati učestalije čišćenje, dezinficiranje i ako je moguće 
prozračivanje sanitarnih čvorova. Putnicima je potrebno omogućiti odgovarajuću higijenu i 
dezinfekciju ruku. 


Bazenski prostori. Upute su dostupne na mrežnim stranicama HZJZ-a: https://bit.ly/2zJIVXma 


3. Prostori za usluživanje hrane i piće i trgovački sadržaji na jahtama i drugim plovilima 





Trgovine i ugostiteljski objekti na jahtama i brodovima trebaju raditi u skladu s odlukama Stožera 
civilne zaštite i postojećim preporukama za te djelatnosti izvan trgovačkog centra. Upute za rad 
trgovina dostupne su na poveznici: https://bit.ly/3cEAHxC. Upute za ugostiteljske objekte dostupne 
su na mrežnoj stranici HZJZ-a: https://bit.ly/3cmgCok. 


4. Zaštita posade, putnika i zaposlenika lučke kapetanije 





Opće zaštitne mjere. Potrebno je održavati preporučeni fizički razmak. Prilikom kašljanja ili kihanja, 
pokriti usta i nos laktom ili papirnatom maramicom koju kasnije treba baciti u kantu za otpatke s 
poklopcem i oprati ruke. Redovito prati ruke sapunom i vodom/ ili koristiti dezinficijens na bazi 
alkohola ili drugog sredstva prikladnog za korištenje na koži s deklariranim virucidnim djelovanjem 
prema uputama proizvođača. 


Informiranost osoblja. Prije početka rada educirati posadu i osoblje o svim mjerama koje se provode. 


Smanjen kontakt posade s putnicima. Članovi posade plovila trebaju izbjegavati bliski kontakt s 
putnicima, a prilikom komunikacije s njima i osobljem, potrebno je održavati odgovarajući razmak 
(1,5 metar). Nakon rukovanja s prtljagom, potrebno je dezinficirati ruke. 


Maske za lice. Unutar zatvorenih prostora plovila preporučuje se da osoblje nosi medicinske maske ili 
maske za lice koje prekrivaju usta i nos. Upute za pravilno korištenje maski za lice dostupne su na 
poveznici: https://bit.ly/2Lu1a4S. Zaštitne maske i dezinfekcijska sredstva za zaposlenike dužan je 
osigurati poslodavac. 

Nadzor nad zdravstvenim stanjem posade svakodnevnim mjerenjem temperature. Prije početka 
rada svi članovi posade moraju izmjeriti temperaturu u jutarnjim satima te neće početi raditi ako im 
je viša od 37,2"C i/ili imaju respiratorne tegobe. Kod povišene temperature i/ili respiratornih tegoba s 
povišenom temperaturom ili bez nje, zaposlenici će se telefonski javiti poslodavcu i nadležnom 
liječniku obiteljske medicine i neće početi raditi dok se ne utvrdi razlog respiratornih smetnji ili 
povišene temperature. 


Evidencija putnika. Preporuča se da osoblje plovila vodi evidenciju kontakata putnika te ulazaka i 
izlazaka putnika s plovila, kako bi u slučaju otkrivanja oboljele osobe na brodu, teritorijalno nadležni 
epidemiolozi mogli u što kraćem roku identificirati i obavijestiti kontakte oboljelog te provesti mjere 
sprečavanja daljnjeg širenja infekcije. 


Postupak u slučaju pojave simptoma koji upućuju na COVID-19.  Osobi koja ima simptome 
respiratorne bolesti ili povišenu tjelesnu temperaturu savjetovati ostanak u svojoj kabini, sa 
zatvorenim vratima; ponuditi joj kiruršku masku i papirnate maramice u dovoljnoj količini te uputiti 
da ne izlazi iz sobe i da telefonom kontaktira osoblje u slučaju potrebe. 

Gosti koji su dio iste grupe ili iste obitelji s oboljelim također moraju ostati u svojim kabinama do 
povratka u najbližu luku. 

Osoblju se savjetuje da ne ulaze u kabinu u kojoj je osoba pod sumnjom na infekciju SARS-CoV-2, a 
goste treba uputiti da se zamjena posteljine kao i čišćenje kabine neće odvijati u uobičajenim 
razmacima i na uobičajeni način. Svaki takav gost mora sam održavati čistoću svog prostora u kojem 
boravi, sa sredstvima koja će osoblje ustupiti na raspolaganje. 

Usluživanje obroka odvijati će se dostavom do pred vrata kabine. 

Ako postoji potreba kontakta s gostom, trebalo bi odrediti samo jednu osobu koja će se baviti tim 
gostom uz obvezno nošenje zaštitne medicinske maske i rukavica te održavanje fizičkog razmaka od 
bolesnika. 

Maske, rukavice i slična zaštitna oprema treba biti odmah nakon korištenja bačena u kantu za 
otpatke s poklopcem u koju je uložena vreća za smeće i ne smije ih se koristiti ponovno. Nakon 
bacanja zaštitne opreme u kantu za otpatke, djelatnici trebaju oprati ruke sapunom i vodom i 
dezinficirati ih. 


Preporuča se da plovilo uplovi u najbližu luku, po mogućnosti odabrati onu koja u blizini ima veću 
zdravstvenu ustanovu/bolnicu gdje je županijski krizni stožer organizirao izolacijski smještaj na 
području županije za prihvat osoba kod kojih postoji sumnja na COVID-19. Prije uplovljavanja, a 
prilikom pojave simptoma respiratorne bolesti i/ili povišene tjelesne temperature kod osoblja ili 
putnika, voditelj plovila treba odmah obavijestiti 112, da bi se o svemu informirala nadležna lučka 
kapetanija luke uplovljavanja te obavijestilo lučku kapetaniju nadležnu za luku isplovljavanja. 

112 obavještava kroz utvrđeni protokol županijski krizni stožer zbog uputa o daljnjim postupanjima i 
organizacije izolacijskog smještaja te obavještava nadležnu zdravstvenu službu za izolacijski smještaj. 


